
DESPRE RAI 


„Cele ce ochiul n-a văzut și ure- 
chea n-a auzit, şi la inima omu- 
lui nu s-au Suit, pe acestea le-a 
pregătit Dumnezeu celor ce îl 
iubesc pe EI” (1 Corinteni 2, 9). 


În Sfânta Scriptură găsim că Dumnezeu a 
sădit Raiul în Eden, către răsărit, și a pus acolo 
pe omul pe care l-a făcut (Facere 2, 8). Ce în- 
seamnă Eden? La această întrebare ne răs- 
punde Sfântul Vasile cel Mare, zicând: „Eden 
se numeşte desfătare” (Exaimeron, Cuvânt 
despre Rai, 1826, p. 61). Dar oare ce fel de 
desfătare era acolo? Trupească numai? Acest 
lucru, fie și numai a-l gândi cineva, este o 
necuviință! 

Astfel, trebuie să înțelegem o desfătare 
vrednică de Dumnezeu, cuviincioasă lucrării 
Lui dumnezeiești, desfătare care este potrivită 


sfinților. Ascultă pe cel ce zice: Desfătează-te 
în Domnul şi-ţi va împlini ție cererile inimii 
tale (Psalm 36, 4). Iar în alt loc: Acolo, por- 
nirile râurilor veselesc cetatea lui Dumnezeu 
(Psalm 45, 4); pârâu al desfătării se numește 
grădina Raiului, care hrănește şi creşte fru- 
musețea acelor saduri gândite, după cuvân- 
tul: Râu care iese din Eden, să adape Raiul 
(Facere 2, 10). 

Ca să înțelegem sădirea vrednică mâinilor 
şi lucrării Bunului Dumnezeu, să ne aducem a- 
minte de cele spuse de Mântuitorul nostru 
lisus Hristos către ucenicii Săi: Voi sunteti 
mlădițele şi Tatăl Meu este lucrătorul, ca cei 
ce sunt sădiți de Dânsul în casa Domnului și 
care înfloresc în curțile Dumnezeului nostru 
(cf. Psalm 91, 13; loan 15, 1-8). Despre a- 
ceastă sădire duhovnicească și Sfântul Apostol 
Pavel zice: Eu am sădit, Apolo a udat, iar 
Dumnezeu a făcut să crească (I Corinteni 3, 6). 
Sfântul prooroc David aseamănă pe cel drept 
cu pomul sădit lângă izvoarele apelor; care 
rodul său va da la vremea sa și frunza lui nu va 


pa 


cădea (Psalm 1, 3). Și iarăși: Dreptul ca finicul 
va înflori (Psalm 91, 12). 

Sfântul Vasile cel Mare zice: „Învață-te, o- 
mule, ca din niște învățături ca acestea să vii 
întru înțelegerea Raiului şi să ajungi la zorile 
dinaintea luminii, unde răsare lumina cunos- 
tinței și unde Raiul desfătării s-a sădit. Și măcar 
de vei înțelege vreun lucru trupesc primitor de 
sfinți, în care petrec toți cei ce au strălucit pe 
pământ în lucruri bune, îndulcindu-se după o 
vrednică răsplătire din darul lui Dumnezeu şi 
din veselia cea adevărată și fericită, nu cazi 
niciodată din asemănarea cuviincioasă pentru 
Rai” (Exaimeron, Cuvânt despre Rai, p. 61). 

Mântuitorul nostru Iisus Hristos a făgăduit 
Raiul tâlharului credincios, răstignit împreună 
cu El pe Cruce, care, crezând din inimă că EI 
este Dumnezeu cu adevărat, L-a mărturisit cu 
gura, iertându-i-se toate păcatele și auzind: 
Astăzi vei fi cu Mine în Rai (Luca 23, 43). 
Aceasta a spus-o Domnul ca să ne arate că El 
primește pe omul care se pocăiește până în ul- 
timul ceas din viață. Vedem și pe Sfântul A- 
postol Pavel, încă din viaţă fiind răpit până la 

al treilea cer, mergând la Rai, unde a auzit 
cuvinte care nu se cuvine omului a le vorbi (IL 
Corinteni 12, 4). 

În Rai este veşnică veselie, după cum zice 
David: În veac se vor veseli (cf. Psalm 5, 11). 
În Rai lumina drepţilor este de-a pururea. 
Sfinţii Părinţi ai Bisericii lui Hristos au spus 
că Raiul este îndoit, adică simţitor şi gânditor, 
văzut şi nevăzut, după cum și omul are în sine 
o parte văzută şi una nevăzută, adică trup şi 
suflet (Sfântul loan Damaschin, Dogmatica, 
Despre Paradis, p. 95). Sfântul Vasile cel 
Mare, adeverind existența celor două părți ale 
Raiului, zice: „Nici pe cele trupești nu le scoa- 
tem afară şi pe cele duhovnicești le căutăm. Că 
precum în Legea veche era cu adevărat și 
lucru simţit, dar avea închipuirea celor de sus, 
așa și Raiul îl înțelegem și trupește, dar îl 
tâlcuim şi duhovnicește” (Exaimeron, Cuvânt 
despre Rai, p. 8). Același sfânt spune că în Rai 
va fi o desfătare duhovnicească desăvârșită a 
celor cinci simţuri ale omului, adică a vederii, 
a auzului, a gustului și a celorlalte simțuri. 


Aceste puţine fiind spuse despre Rai, în 
cele ce urmează vom aduce câteva mărturii 
despre Împărăţia cerurilor, 

Dumnezeiasca Scriptură ne arată că Îm- 
părăţia cerurilor este împărăția tuturor veacu- 
rilor şi stăpânește peste toate neamurile, după 
cuvântul: Împărăția Ta, Dumnezeule, este 
împărăția tuturor veacurilor şi stăpânirea Ta 
întru tot neamul și neamul (Psalm 144, 13). 
Împărăția cerurilor este: „Împărăția tuturor 
nesfârșitelor fericiri” (Ușa pocăinței, p. 221). 
Împărăţia cerurilor se mai numește și cetatea 
lui Dumnezeu (Evrei 11, 10); Cetatea Îm- 
păratului celui Mare (Psalm 47, 2) şi Ierusa- 
limul ceresc (Apocalipsa 21, 18). Împărăția 
lui Dumnezeu nu este mâncare şi băutură, ci 
dreptate, pace și bucurie în Duhul Sfânt (Ro- 
mani 14, 17) şi nimic necurat nu va intra în ea 
(Efeseni 5, 5; Galateni 5, 21). Împărăţia lui 
Dumnezeu nu stă în cuvânt, ci în putere (| 
Corinteni 4, 20). Ea este înăuntrul nostru 
(Luca 17, 21). 

Pentru ca cineva să intre în Împărăţia ceru- 
rilor, trebuie să se nască din apă şi din Duh 

(loan 3, 4); să fie nevinovat ca pruncii (Matei 
19, 14), iar dreptatea lui să prisosească mai 
mult decât a fariseilor (Matei 5, 3); să fie pri- 
gonit pentru Hristos (Matei 5, 10-12); să rabde 
multe suferințe în viață (Fapte 14, 22); să aibă 
desăvârșită jertfire de sine (Marcu 13, 13) și să 
se silească în toată viața la lucrarea poruncilor 
lui Dumnezeu (Matei 11,12). 

Din învățătura Sfântului Apostol Pavel 
reiese că trupurile drepţilor, după învierea cea 
de obște, vor fi împodobite în Împărăţia ceru- 
rilor de Preabunul Dumnezeu cu patru mari 
daruri: cu nestricăciunea, puterea, duhovnicia 
şi slava (I Corinteni 15, 42-44). Referindu-se 
la primul dar al trupurilor celor proslăviți, 
adică nestricăciunea, Sfântul Apostol Pavel 
zice: Seamănă-se trup stricăcios, înviază întru 
nestricăciune (I Corinteni 15, 42). Prin aceas- 
ta înțelegem că trupurile celor drepți sunt 
proslăvite de Dumnezeu, după învierea cea de 
obște, ele nemaifiind primitoare de patimi atât 
după lucrare, cât și după putere. După lucrare 
nu vor mai avea boală, bătrânețe, neputinţă 
sau vreo pată. lar după putere, nu vor mai 

primi nici un fel de patimă care le-ar putea vă- 
tăma aşa cum se vatămă în acest veac, de lovi- 
re, de rană, de slăbiciune, de foame, de sete 
sau de osteneală. 

Al doilea dar al trupurilor proslăvite după 
înviere va fi „slava”, adică strălucirea, după 
cuvântul care zice: Seamănă-se întru necinste, 
înviază întru slavă (I Corinteni 15, 43). Sfinţii 
Părinţi spun că trupurile drepţilor, după învi- 
ere, vor avea slavă și strălucire în două feluri: 
ca cele transparente, precum cristalul sau apa 
limpede; ca cele ce au de la sine lumină, pre- 
cum soarele și stelele. 

Despre prima însușire a trupurilor înviate, 
Sfântul Grigorie Teologul spune: „Trupurile 
fericiților cetăţeni vor lumina întru sine cu 
strălucire și se vor lumina cu curăţie atât de 
mult, încât ea va fi deschisă și văzută de ochii 
tuturor”. Faptul că al doilea fel va fi nu numai 
transparent şi limpede, ci şi foarte strălucit și 
foarte luminat, reiese din cuvintele Domnului 
nostru lisus Hristos, Care zice că drepții vor 
străluci ca soarele în Împărăţia lui Dumnezeu 
(Matei 13, 43). Acea strălucire va izvori raze 

din frumuseţea și podoaba fiecăruia din cei 
drepți. 

Câtă bucurie și veselie va fi atunci când va 
vedea cineva o mulţime de sori adunaţi îm- 
preună! Dacă un singur soare aduce atâta ve- 
selie ochilor, oare cum va fi când vor străluci 
mii de mii și milioane? Unii din Sfinţii Părinţi 
au îndrăznit să spună că „numai un singur trup 
al unui drept, de se va pogori din cele cerești 
pe pământ, atunci negreșit că ar acoperi cu 
strălucirea lui toate stelele și soarele” (Ușa 
pocăinței, cap. 3, p. 248). 

Al treilea dar al trupurilor drepţilor în 
Împărăţia cerurilor va fi „puterea”, după măr- 
turia Sfintei Scripturi, care spune: Se seamănă 
întru slăbiciune, înviază întru putere (I Corin- 
teni 15, 43). Sfinţii Părinţi spun că atât de 
mare va fi puterea și tăria acestor sfinţi, încât 
şi cel mai mic dintre ei va putea să clatine 
toată lumea ca pe un glob ușor. Aceste trupuri 
ale drepţilor, după înviere, nici de foc nu vor 
putea fi arse, nici de apă nu vor putea fi îne- 
cate, nici de sabia vreunui tiran nu vor putea fi 
tăiate; nici un fel de armă nu le va mai putea 

vătăma și nici foamea, nici setea şi nici oste- 
neala nu le va birui. 

Al patrulea dar al trupurilor drepţilor, după 
înviere, este duhovnici și sfințenia, după cu- 
vântul; Seamănă-se trup firesc, înviază trup 
duhovnicesc (I Corinteni 15, 44). Atât de u- 
şoare, de subțiri şi de lesne mişcătoare vor fi 
aceste trupuri duhovnicești ale drepţilor după 
înviere, încât cu nimic nu se vor deosebi de 
duhuri și de îngeri. Atât de mult dar duhovni- 
cesc, atâta stăpânire și putere se va da drep- 
ților, încât vor putea să se miște din loc în loc 
cu iuțimea fulgerului. Această mișcare grab- 
nică a trupurilor duhovniceşti Solomon o asea- 
mănă cu mișcarea scânteilor focului, zicând: 
Ca scânteia pe paie vor fugi (cf. Înţelepciunea 
lui Solomon 3, 7). Iar lezechiel, prooocul, le 
aseamănă cu razele fulgerului, zicând: Și fia- 
rele alergau înainte si înapoi iute ca fulgerul 
(lezechiel 1, 14). 

Fericitul Augustin, arătând că atât de iute 
va fi mișcarea acestor trupuri duhovnicești ale 
dreptilor, încât vor covârși mișcările gânduri- 
lor, spune: „Unde voiește duhul, acolo trupul 

este de față. Căci într-o clipă drepții vor putea 
cu aceste trupuri duhovnicești și proslăvite să 
se suie în cer, să se pogoare în iad sau să 
ajungă la marginea pământului” (Ușa pocăin- 
tei, cap. 3, p. 299). 

Pentru a ne da seama cât de 'negrăită este 
slava şi bucuria duhovnicească a celor ce au 
ajuns la Rai, prin darul şi mila Bunului Dum- 
nezeu, voi însemna aici o istorioară sfântă. 

„Era într-o chinovie un monah foarte e- 
vlavios în cele duhovnicești, împlinind toate 
faptele bune şi care, auzind de acest stih al 
Proorocului David: O mie de ani înaintea Ta, 
Doamne, sunt ca ziua de ieri care a trecut 
(Psalm 89, 4), se tot gândea, neputând să-l 
înțeleagă. Fiindcă în acea mănăstire nu era nici 
un dascăl învățat pe care să-l întrebe despre 
aceste cuvinte, a făcut rugăciune stăruitoare 
către Bunul Dumnezeu ca să-i descopere înţe- 
lesul acestui stih. 

Rugându-se mult, l-a ascultat Dumnezeu, 
Care face voia celor ce se tem de El și, într-o 
zi, după ce s-a citit slujba Utreniei și toți fraţii 
s-au dus la chiliile lor, a rămas în biserică și se 

ruga după obicei. Atunci a văzut un vultur 
nespus de frumos, zburând prin biserică şi 
apropiindu-se adesea de el. Monahul s-a bucu- 
rat de o astfel de frumusețe şi voia să-l prindă. 
Vulturul însă se depărta câte puţin de el, iar 
monahul mergea în urma lui. 

Urmărind acest vultur, a ieșit din biserică, 
apoi din mănăstire și a ajuns într-o pădure din 
apropiere. Acolo a început vulturul să cânte o 
melodie așa de plăcută și dulce, încât monahul 
a căzut în uimire din pricina dulceții acelei 
cântări, cugetând cu negrăită veselie la glă- 
suirea cea dulce ce este în Rai. Fiind atras de 
frumusețea cântării vulturului, prin darul lui 
Dumnezeu, a primit atâta putere și voinţă, 
încât nu mai simţea nici osteneală, nici altă ne- 
voie a trupului. Apoi s-a făcut în el atâta 
schimbare, încât se simțea ca şi cum ar fi chiar 
în Rai. Astfel, a ascultat acea cântare înge- 
rească timp de 300 de ani. 

După terminarea cântări, îngerul, căci în- 
ger era vulturul acela, s-a înălțat la ceruri, iar 
monahul s-a întors la mănăstire, crezând că a 
lipsit de acolo numai un ceas. Ajungând la 

mănăstire, portarul l-a întrebat: «De unde ești, 
părinte?y. El s-a mirat că nu-l cunoaște și i-a 
zis: «Eu sunt veșmântarul cutare, nu mă ştii?». 
Portarul a socotit că este ieșit din minti și a zis 
către dânsul: «Nici nu te-am văzut cândva în 
această mănăstire”. Iar monahul, înspăimân- 
tat, i-a spus portarului toate rânduielile chi- 
noviei, precum și numele fraților. 

Portarul, după ce l-a ascultat, l-a dus la 
egumen și i-a spus toate cele întâmplate. Egu- 
menul i-a adunat pe toţi călugării în fața lui, 
dar acesta pe nici unul nu a recunoscut din cei 
pe care-i știa el. Atunci a zis către dânșii cu 
spaimă: «Mă mir și nu mă dumiresc, fraților, 
cum s-a făcut această schimbare într-un ceas 
cât am lipsit, încât să nu cunosc pe nimeni 
dintre voi și nici voi pe mine? Martor îmi este 
Dumnezeu că nu a trecut decât un ceas de 
când am ieşit din mănăstire, după ce am citit 
pravila Utreniei și era egumenul cutare și cu- 
tare frați şi părinți». 

Egumenul, cercetând condica unde erau 
scrise numele tuturor fraților, a cunoscut că de 
atunci trecuseră 300 de ani. Atunci au început 

a-l întreba pe monah ce fel de om este şi ce 
fapte bune a săvârşit, ca să cunoască cum de 
s-a învrednicit de la Bunul Dumnezeu de un 
asemenea har. Iar el a răspuns: «Nu ştiu vreo 
altă faptă bună la mine, decât că am avut întot- 
deauna ascultare către proiestoşi şi dragoste 
desăvârşită către fraţi, că nu am smintit pe 
niciunul vreodată, dar mai ales am avut multă 
dragoste şi evlavie către Preacurata Stăpână și 
în fiecare zi citeam icoasele ei». 

Apoi le-a povestit toate cu amănuntul, pre- 
cum și întâmplarea cu vulturul. 

Când a terminat de povestit, cei care-l as- 
cultau au înteles taina şi, plângând de bucurie, 
l-au sărutat privindu-l ca pe o zidire cerească 
şi nu pământească, căci și cuvintele lui păreau, 
într-adevăr, dumnezeiești și nu omeneşti. După 
aceea, egumenul a zis: «Părinte, dă slavă lui 
Dumnezeu Care te-a învrednicit de o aseme- 
nea uimire minunată pe care n-a mai văzut-o 
cineva în acest chip, în această lume vremel- 
nică și deșartă și că ai înțeles o parte din acea 
cerească și dulce cântare și nespusă veselie. 
Cunoaște că 300 de ani ai fost în acea uimire şi 

tie ţi s-a părut doar un ceas. Atâta bucurie și 
veselie vor simţi sfinții în Rai, făcându-se 
părtași acelei fericite desfătări a Prea Sfintei 
Treimi, încât li se vor părea o mie de ani ca o 
zi, după cuvântul lui David proorocul». 

Acestea auzindu-le monahul, a cunoscut 
adevărul și, slăvind pe Dumnezeu, a vărsat 
lacrimi de bucurie, apoi a cerut să se împăr- 
tășească cu Trupul și Sângele Domnului. După 
ce s-a împărtășit cu Sfintele Taine, a zis cu 
multă evlavie: «Acum slobozește pe robul Tău, 
Stăpâne...» și îndată și-a dat duhul în mâinile 
Bunului Dumnezeu” (Mântuirea păcătoşilor, 
Despre negrăita slavă a Raiului, p. 472). 

Nu pot să scriu acestea fără să suspin, 
gândindu-mă cât de mare este mila și îndu- 
rarea Preabunului Dumnezeu pentru cei ce-L 
iubesc pe El și au ca mijlocitoare pe Prea- 
sfânta şi Preacurata Sa Maică, prin ale cărei 
puternice rugăciuni și acest fericit monah a 
gustat încă în veacul de acum din fericirea și 
veselia negrăită a Raiului. 

Căci zicea Sfântul Vasile cel Mare: „De 
ești duhovnicesc și cugeți mai mult decât la 

îndulcirile cele trupești, suie-te cu gândul 
către frumusețile îngerilor și învaţă-te roadele 
dreptății ce sunt întru dânșii. Vezi râul Bunului 
Dumnezeu cel plin de ape (Psalm 45, 4) ale 
cărui porniri veselesc cetatea lui Dumnezeu 
(Evrei 11, 10) și al cărui meșter este numai 
Dumnezeu. Prin acea cetate curge râul lui 
Dumnezeu care începe din Eden și care adapă 
Raiul” (Exaimeron, Cuvânt despre Rai, p. 61). 
De fericirea Raiului și pe noi nevrednicii să ne 
învrednicească mila și îndurarea Bunului 
Dumnezeu. AMIN! 


DESPRE DESĂVÂRŞIREA OMULUI 


„Fiti, dar, voi desăvârșiți, precum 
şi Tatăl vostru Cel din ceruri de- 
săvârșit este” (Matei 5, 48). 


În cele ce urmează m-am gândit să vorbesc 
ceva despre desăvârșirea omului pe pământ. 

Era mai bine să tac, decât să vorbesc de 
cele ce mă covârșesc, dar mă tem de pedeapsa 
slugii leneșe care a ascuns talantul în pământ 
(Matei 25, 25). Îmi amintesc și de învăţătura 
Sfântului Maxim Mărturisitorul, care zice: 
„Mulți suntem cei ce vorbim și puţini cei ce 
facem, însă nimeni nu trebuie să strice cu- 
vântul lui Dumnezeu pentru negrija proprie, ci 
să-și mărturisească neputința sa și să nu as- 
cundă adevărul lui Dumnezeu. Aceasta ca nu 
cumva să ne facem vinovaţi pe lângă călcarea 

poruncilor și de răstălmăcirea cuvântului lui 
Dumnezeu” (Filocalia, vol. 2, p. 114). De 
aceea, am luat îndrăzneală să vă vorbesc des- 
pre desăvârşirea omului, nu cu cele ale price- 
perii mele, ci tot cu mărturiile Sfinților Părinţi 
ai Bisericii dreptmăritoare. 

În ce constă desăvârşirea omului credin- 
cios în viața pământească? La această între- 
bare Sfântul Ioan Scărarul răspunde: „Desă- 
vârşirea sau nepătimirea este atunci când cel 
desăvârșit şi-a făcut trupul nestricăcios și şi-a 
înălțat mintea deasupra zidirii şi toate simţirile 
şi le-a supus minții, iar sufletul și l-a pus în 
faţa lui Dumnezeu”. Apoi adaugă: „Desăvâr- 
şirea este învierea sufletului înainte de cea a 
trupului, a doua treaptă după cea a îngerilor în 
cunoștința cea desăvârșită a lui Dumnezeu” 
(Filocalia, vol. 9, cap. 12, p. 418-419). 


Hio tipe ret 

` Filocalia sau Culegere din Scrierile Sfinţilor 
Părinţi care arată cum se poate omul curăți, lu- 
mina şi desăvârși - trad. şi note de Pr.Prof. D. 
Stăniloae, Editura și Tipografia Institutului Biblic şi 
de Misiune Ortodoxă, București, 1976. 

„Desăvârșirea este starea de la început sau 
starea adevăratei naturi a omului, căci acea 
stare nu e o stare de închidere în sine, de limi- 
tare rigidă, ci de comunicare și de comuniune 
cu Dumnezeu, personal, și cu semenii. 
Aceasta este o stare de liniște pentru că este 
una cu trăirea în Dumnezeu, în care omul are 
toate și certitudinea existenţei eterne” (Pr. 
prof. dr. D. Stăniloae, Filocalia, vol. 4, nota 
509, p. 313-314), 

Sfântul Simeon Noul Teolog arată că desă- 
vârșirea este o a patra treaptă duhovnicească, 
zicând: „La acestea se adaugă a patra treaptă şi 
schimbare de vârstă duhovnicească. Ea este a 
bătrânului și a celui albit la păr și constă în 
ațintirea neabătută a privirii spre Dumnezeu, 
care este proprie celor desăvârșiți” (Filocalia, 
vol. 8, p. 538). 

Sfântul Vasile cel Mare zice: „Cel ce s-a 
făcut iubitor de Dumnezeu și doreşte să aibă 
cât de puțin nepătimirea Lui și pofteşte să 
guste din sfințenia Lui duhovnicească, din 
liniștea, din netulburarea și blândeţea Lui, pre- 
cum și din veselia şi bucuria ce se nasc din 

acestea, să se străduiască să-și depărteze gân- 
durile de la toată patima materială care-i tul- 
bură sufletul; să privească cu ochi curat, ne- 
umbrit, la cele dumnezeiești și să se facă locaș 
nesăturat al luminii de acolo. Omul desăvârșit 
este locaș al Bunului Dumnezeu, care doreşte 
să cuprindă cât mai mult pe Dumnezeu” (Filo- 
calia, vol. 8, cap. 86, p. 189). 

Sfântul Isaac Sirul spune despre nepă- 
timire astfel: „Nepătimirea nu înseamnă a nu 
mai simți patimile, ci a nu le mai primi” (Filo- 
calia, vol. 8, cap. 86, p. 189). Sfântul Diadoh 
zice: „Nepătimirea nu înseamnă a nu fi răz- 
boiţi de demoni, căci pentru aceasta ar trebui, 
după Sfântul Apostol Pavel, să ieşim din lume 
(I Corinteni 5, 10), ci, fiind războiţi de ei, să 
fim și să rămânem nebiruiţi” (Filocalia, vol. 8, 
p. 191). Sfântul Maxim Mărturisitorul zice: 
„Nepătimirea este starea pașnică a sufletului, 
datorită căreia e greu de mișcat spre păcat” 
(Filocalia, vol. 8, cap. 86, p. 192). 

Sfinții Părinţi mai arată că, prin „îndum- 
nezeire” (desăvârșire), încetează lucrarea na- 
turii umane și este înlocuită cu lucrările 

dumnezeiești, atributele naturale fiind cople- 
şite de slava dumnezeiască. Astfel, Sfântul 
Maxim Mărturisitorul spune: „Sufletul devine 
Dumnezeu, odihnindu-se, prin participarea la 
Harul dumnezeiesc, de toate lucrările sale 
mintale și sensibile, odihnind deodată cu sine 
toate lucrările naturale ale trupului care se în- 
dumnezeieşte împreună cu sufletul, în pro- 
portie cu participarea lui la îndumnezeire, ast- 
fel încât atunci se va arăta numai Dumnezeu, 
atât prin suflet cât şi prin trup, atributele natu- 
rale fiind biruite de prisosinta slavei” (Pr. 
prof. dr. D. Stăniloae, Teologia Morală Orto- 
doxă, vol. 3, p. 313). 

Omul drept în această viaţă nu este cu totul 
desăvârșit. Sfinții Părinţi spun că „cei ce păti- 
mesc, întinzându-se peste ei fără să se sature, 
urmăresc desăvârşirea fără sfârșit, nedesăvârși- 
tă, ca una ce se ridică pururea peste sine însăși 
prin adausurile ce se înalță neîncetat prin sui- 
şuri spre Bunul Dumnezeu” (Filocalia, vol. 8; 
Sfântul Efrem Sirul, cap. 87 p. 192-193). 

Sfântul Nil Sinaitul, arătând că sunt două 
desăvârșiri, zice: „Trebuie să înțelegem că 

sunt două desăvârșiri: una vremelnică şi alta 
veșnică”. Despre cea din urmă zice Apostolul 
Pavel: Jar când va veni ceea ce este desăvâr- 
sit, atunci va înceta ceea ce este în parte (| Co- 
rinteni 13, 10). Expresia: «când va veni ceea 
ce este desăvârșit» înseamnă că aici, pe pă- 
mânt, nu putem cuprinde desăvârșirea dum- 
nezeiască. Și iarăși, două desăvârșiri cunoaşte 
Sfântul Apostol Pavel și știe pe acelaşi om 
desăvârșit și nedesăvârșit. Pentru viața de faţă 
îl numește desăvârșit și faţă de acel cu adevărat 
desăvârșit îl numește nedesăvârșit. De aceea, 
zice: Nu pentru că am luat răsplata, ori că 
sunt desăvârșit (cf. Filipeni 3, 12). Și, după 
puţin, iar: Câţi suntem desăvârșiţi, aceasta să 
cugetăm (Filipeni 3, 15). 

Sfântul Ioan Scărarul zice: „Desăvârşirea 
celor desăvârșiți este nedesăvârșită” (Filoca- 
lia, vol. 9, cap. 3, p. 419). De asemenea, şi 
Sfântul Macarie cel Mare zice: „Nimeni nu 
ajunge desăvârşit în veacul de acum, fiindcă 
atunci n-ar mai fi arvună ceea ce se dă aici”. Și 
iarăși: „Stiu pe mulți şi mă număr și eu printre 
aceștia, prin experienţă, şi știu bine că nimeni 

nu este desăvârșit aici; ci chiar de ar ajunge cu 
totul nematerial şi aproape s-ar uni cu Bunul 
Dumnezeu, păcatul merge în urma lui și nicio- 
dată nu piere cu desăvârşire înainte de moarte” 
(Filocalia, vol. 5, Cuv. 10, p. 227-228). 

Din cele de până aici s-a văzut ce este 
desăvârşirea și că toată desăvârșirea omului în 
această viață, pe pământ, își are nedesăvârșirea 
ei. Însă cum se poate să fie cineva desăvârșit 
și, în același timp, să fie nedesăvârșit? 

Desăvârşirea oamenilor, mai cu seamă în 
faţa Ziditorului nostru, este neînsemnată pen- 
tru că, oricât s-ar desăvârși cineva, prin Darul 
Bunului Dumnezeu, în viața aceasta, el se află 
la început de desăvârșire și creștere în cele 
duhovniceşti, deoarece omul drept și sfânt, 
după ce a trecut din viaţa aceasta în veacul vii- 
tor, merge spre o desăvârșire mai înaltă, căci în 
veacul viitor, atât oamenii sfinți cât și îngerii 
merg dintr-o măsură de cunoaștere a slavei lui 
Dumnezeu în alta, după mărturia care spune: 
Merge-vor din putere în putere (Psalm 83, 8; 
Filocalia, vol. 7, cap. 56-57, p. 339-340). 

Sfinţii lui Dumnezeu merg, crescând în 
slavă, până la măsura plinătății lui Hristos, 
după cum arată Sfântul Apostol Pavel (Efeseni 
4, 13). Astfel stând lucrurile, trebuie să înțele- 
gem clar că desăvârșirea omului în viaţa de 
acum își are nedesăvârșirea ei, deoarece cel 
desăvârșit neîncetat însetează după mai multă 
desăvârșire, fiindcă cei nepătimitori se întind 
spre vârful cel dorit al altor desăvârșiri, fără să 
se sature și prin aceasta ei fac desăvârșirea lor 
nedesăvârşită, deoarece bunătăţile cele veșni- 
ce, după cum am zis, nu au hotar. 

Omul duhovnicesc se desăvârșeşte în vea- 
cul de acum pe măsura puterii omenești, iar 
fată de oceanul fără margini al desăvârșirii lui 
Dumnezeu el este la început de desăvârșire, 
fiindcă niciodată nu poate cuprinde pe deplin 
nemărginirea desăvârșirii (Filocalia, vol. 9, 
Cuv. 29, p. 419). Iată pentru care pricină și 
Sfântul Apostol Pavel zice că desăvârșirea 
noastră este în ceruri (I Corinteni 13, 10; Evrei 
11, 40; 12, 23), 

Oare desăvârșirea omului pe pământ este 
obligatorie tuturor? La această întrebare vom 

răspunde, aducându-ne aminte de cuvintele 
Mântuitorului nostru Iisus Hristos spuse tână- 
rului bogat, care L-a întrebat ce să facă pentru 
a moşteni viața de veci: De vrei să intri în via- 
tă, păzeşte poruncile... Iar de vrei să fii de- 
săvârșit, du-te, vinde-ţi averile tale şi le dă 
săracilor, ...după aceea, vino şi urmează-Mi 
Mie (cf. Matei 19, 17 şi 21). 

De aici se înțelege clar că porunca Mântu- 
itorului pentru desăvârșire nu este obligatorie, 
ci este lăsată la voia liberă a omului. Iar în alt 
loc a zis: Eu am venit ca viață să aibă şi să 
aibă din belşug (loan 10, 10), adică cel ce vrea 
să se mântuiască, să păzească poruncile lui 
Dumnezeu, iar cel ce voiește să aibă mai multă 
viaţă, adică să fie desăvârșit, trebuie să pără- 
sească toate ale lumii și să urmeze lui Hristos, 
cu multă răbdare și lepădare de sine, până la 
sfârşit. Deci, a se sui cineva la treapta înaltă a 
desăvârșirii rămâne la voia lui (Kiriacodro- 
mion, p. 339). 

Faptul că desăvârșirea este lăsată la voia o- 
mului este arătat de Sfântul Grigorie Teologul, 

căci el zice: „Al puterii noastre de lege, unele 
aduc nevoie celor ce li se poruncește care de 
nu vor fi păzite, pricinuiește primejdie. Iar al- 
tele nu au nevoie, ci voinţă, care celor ce le vor 
păzi, pricinuiește cinste și răsplătire, iar celor 
ce nu le vor păzi, nici un fel de primejdie. Pre- 
cum cel ce nu este vrednic de muncă, nu s-a 
făcut îndată şi vrednic de laudă; într-acest 
chip, nici cel ce nu este vrednic de laudă, nu s-a 
făcut îndată vrednic de muncă” (Kiriacodro- 
mion, p. 339-340). 

Prin ce virtute ajunge omul la desăvârșire 
şi care sunt virtuțile celor desăvârșiți? Sfântul 
Grigorie Palama zice: „Virtutea rugăciunii 
efectuează taina unirii noastre cu Bunul Dum- 
nezeu, căci rugăciunea este legătura făpturilor 
raţionale cu Făcătorul, dar unirea cu Dum- 
nezeu, adică desăvârșirea, este mai presus de 
rugăciunea curată. Ea înseamnă dragoste de- 
săvârşită şi aceasta nu o are omul de la sine, ci 
vine de la Dumnezeu”. 

Așadar, dragostea desăvârșită către Dum- 
nezeu este temelia celor desăvârșiți. Nimeni 

nu ajunge însă la această dragoste decât prin 
curățirea deplină de patimi și mai ales prin 
rugăciunea curată. Acest lucru îl arată Sfântul 
Maxim Mărturisitorul, zicând: „Toate virtu- 
tile ajută minţii să ajungă la dragostea lui 
Dumnezeu, dar mai mult decât toate rugăciu- 
nea curată, căci prin aceasta, zburând spre 
Bunul Dumnezeu, iese afară din toate cele ce 
sunt” (Filocalia, vol. 7, p. 246). Virtutea rugă- 
ciunii ajută foarte mult omului să câștige dra- 
gostea de Dumnezeu, iar dragostea este „desă- 
vârșirea”. Sfântul Isaac Sirul, arătând că prin 
rugăciune omul câștigă dragoste de Dumnezeu, 
zice că „dragostea este din rugăciune”. 

Care sunt semnele prin care se cunosc pe 
sine și sunt cunoscuţi de oameni cei ce au a- 
juns la desăvârșire? 

La această întrebare Sfântul Isaac Sirul 
răspunde astfel: „Celor ce au ajuns la desă- 
vârşire le este aceasta; de vor fi predaţi de 
zece ori pe zi arderii pentru dragostea oameni- 
lor, nu se vor sătura, precum a zis Moise către 
Dumnezeu: De le ierți lor păcatul, iartă-l; iar 

de nu, șterge-mă și pe mine din cartea în care 
m-ai scris (leșirea 32, 32). De asemenea, 
Sfântul Apostol Pavel zice: M-aș ruga să fiu 
anatema de la Hristos pentru frații mei (Ro- 
mani 9, 3)” (Filocalia, vol. 10, Cuv. 81, p. 395). 

Deci, primul semn al celor desăvârșiți este 
să aibă dragoste desăvârșită către Dumnezeu și 
către oameni, după cuvântul: Cine iubește pe 
Dumnezeu, acela iubește și pe aproapele său 
(I loan 4, 21). Al doilea semn al celor de- 
săvârșiți este acela de a iubi deopotrivă pe toţi 
oamenii, atât pe dușmani cât şi pe prieteni 
(Matei 5, 44; Luca 10, 36-37). Alt semn al ce- 
lor desăvârșiți este de a-și pune sufletul pentru 
alții (II Corinteni 12, 15; I Tesaloniceni 2, 8). 
Alt semn al celor desăvârșiți, este de a ști să-și 
stăpânească cu desăvârșire limba (Iacov 3, 2). 
Alt semn al celor desăvârșiți este de a nu se 
încrede niciodată în puterea lor duhovnicească 
(lov 9, 20; Filipeni 3, 12). 

Alt semn al celor desăvârșiți este de a nu 
mai avea frică de moarte, deoarece dragostea 
scoate afară frica (I loan 4, 18). Apoi să aibă 

desăvârșită smerenie şi să se socotească pe 
sine cei mai păcătoşi (Luca 17, 10; I Timotei 
1, 15; I Corinteni 15, 9; lov 22, 29). Alt semn 
al celor desăvârșiţi este de a avea în ei roadele 
Duhului Sfânt, care sunt: dragostea, bucuria, 
pacea, îndelunga răbdare şi celelalte toate 
(Galateni 5, 22). 

Acestea și încă multe altele sunt semnele 
celor ce, cu darul lui Dumnezeu, au ajuns în 
viața aceasta la desăvârșire, atât cât este cu 
putință firii omenești. 

Cu mila și ajutorul Preabunului Dumnezeu 
am însemnat aici câte ceva despre virtutea cea 
prea înaltă a desăvârșirii omului. Este însă 
adevărat că pe cei desăvârșiți îi cunoaște 
numai Bunul Dumnezeu, Atotţiitorul și plini- 
torul inimilor. 

Cele scrise aici nu sunt din vreo iscusință 
proprie, căci eu cu totul sunt păcătos și sărac 
de orice cunoștință și faptă bună, ci sunt din 
mărturiile Sfintei Scripturi, precum și ale Sfin- 
tilor Părinţi. 

Astfel, închei acest smerit și prost cuvânt 
și vă rog pe toți să nu mă uitaţi la sfintele ru- 

găciuni pe mine cel leneș și nelucrător, care 
am îndrăznit a zugrăvi apă pe pereți cu care 
nu-mi pot potoli setea duhovnicească, lipsit 
fiind cu totul de lucrarea celor arătate prin 
cuvânt și prin scris. AMIN! 

Din acelaşi ciclu: 


+ Despre Frica de Dumnezeu și despre 
dreapta socoteală 
Despre Cunoașterea de sine și despre Spovedanie 
Despre Ispitele celor smeriți şi ale celor mândri, 
despre conștiință, plângere şi lacrimi 
+ Despre Cele 7 pricini şi despre cele 12 trepte 
ale păcatului 
+ Despre Citirea Sfintelor Scripturi şi cheia înţelegerii 
lor. Despre Prooroci şi proorocii mincinoși, des- 
pre minuni și false minuni, despre vise şi vedenii 
+ Despre moarte, despre Judecata de Apoi și 
despre iad 
+ Despre Pricinile pentru care Dumnezeu îngăduie să 
fim ispitiți şi despre ispitirea din cele 8 părți a 
creștinului 

